Na istoku zemlje danas će biti pretežno sunčano, a uz umjeren i jak razvoj oblaka poslijepodne su mogući lokalni pljuskovi i grmljavina, ponegdje i izraženiji. Bit će vruće i sparno uz temperaturu između 33 i 35 stupnjeva.



I u središnjim krajevima bit će pretežno sunčano i vruće. Od sredine dana povećava se vjerojatnost za lokalne pljuskove i grmljavinu. Ponegdje bi mogli biti praćeni jakim vjetrom, izraženijom kišom, a ne može se isključiti ni tuča. Dan će biti vruć i sparan uz temperaturu od 33 do 35.



Pretežno sunčano bit će danas i na zapadu zemlje, osobito na Jadranu. U gorskim krajevima, uz umjeren i jak razvoj oblaka od sredine dana, mogući su lokalni pljuskovi i grmljavina. Jutro će u gorju i unutrašnjosti Istre još biti razmjerno ugodno, a dnevna temperatura uglavnom između 29 i 32.



Na srednjem Jadranu i u unutrašnjosti Dalmacije pretežno sunčano i vruće. Vjetar će biti slab, more mirno ili malo valovito temperature između 21 i 24.



Pretežno sunčano i vruće bit će i na južnom Jadranu. Vjetar slab zapadni i jugozapadni, prema otvorenom moru sjeverozapadni. Najniža temperatura između 20 i 23, a najviša dnevna od 30 do 33.



U subotu na kopnu pretežno sunčano i vruće. U nedjelju je opet veća vjerojatnost za lokalne pljuskove, ponegdje i izraženije. I dalje će biti vruće, u nedjelju i sparno.



Pretežno sunčano i malo manje vruće očekuje se početkom sljedećeg tjedna. Na Jadranu sljedećih dana pretežno sunčano i vruće. Najsunčanije se očekuje u subotu, dok u nedjelju, uz umjeren razvoj oblaka, nisu isključeni lokalni pljuskovi na sjevernom Jadranu, ponajprije u unutrašnjosti Istre. Vjetar slab do umjeren jugozapadni i jugoistočni, a u ponedjeljak će kratkotrajno zapuhati bura i sjeverozapadnjak.



Posljedica sunčanog i vrućeg vremena sljedećih dana bit će prvi toplinski val ovog ljeta, kojem se planiranim aktivnostima treba prilagoditi.